Kéry, Marián, poslanec NR SR (2020-05-19):
Ďakujem za slovo. Vážený pán predsedajúci, vážené panie poslankyne, páni poslanci, na úvod chcem povedať, že poslancom Národnej rady Slovenskej republiky som od roku 2012 a práve v tomto roku som sa stal aj členom Zahraničného výboru Národnej rady Slovenskej republiky. Priznám sa, že s takýmto materiálom, aký teraz prerokúvame, sa stretávame vždy na začiatku volebného obdobia, kde sa kreujú delegácie Národnej rady Slovenskej republiky do medzinárodných parlamentných organizácií. A spomínam si, že doteraz s takýmto návrhom nebol nikdy problém. Dokonca ani v období, kedy strana SMER – sociálna demokracia mala absolútne dominantné postavenie a mali sme 83 poslancov Národnej rady Slovenskej republiky. Žiaľ, to platilo do 13. mája tohto roku, kedy sa uskutočnilo rokovanie Zahraničného výboru Národnej rady Slovenskej republiky a s výsledkom nemôžem byť vôbec spokojný. Budem mať tri konkrétne výhrady, ktoré sa dostali nakoniec do tohto návrhu na uznesenie. O tom prvom hovoril pán predrečník, pán poslanec Blanár. Čo sa týka kreovania týchto významných medzinárodných parlamentných organizácií, tak je ich osem. Ja len tak pre zaujímavosť, nie pre vás, panie poslankyne, páni poslanci, ale najmä pre tých, ktorí sledujú dianie z Národnej rady, len ich pripomeniem. Jedná sa o Parlamentné zhromaždenie Rady Európy, Parlamentné zhromaždenie Severoatlantickej aliancie, Parlamentné zhromaždenie Organizácie pre bezpečnosť a spoluprácu v Európe, Organizáciu pre hospodársku spoluprácu a rozvoj, Stredoeurópsku iniciatívu a jej parlamentnú dimenziu, ide o Medziparlamentnú úniu, Parlamentné zhromaždenie Únie pre Stredomorie a Parlamentné zhromaždenie Čiernomorskej hospodárskej spolupráce. Bolo povedané, že prišlo k určitému návrhu, že počet vedúcich týchto stálych delegácií bude prerozdelený v pomere päť ku trom, ale prišlo k zmene a tento pomer sa zmenil na šesť ku dvom, samozrejme, v neprospech opozície. Ja len chcem podotknúť, že keby tie počty tu v Národnej rade tomu zodpovedali, tak absolútne by som nemal s tým námietky, ale jednoducho pomer šesť ku dvom je maximálne nespravodlivý. Druhá vec, tá sa týka konkrétnej persóny Petra Kmeca, pretože bol navrhnutý za vedúceho stálej delegácie pri Parlamentnom zhromaždení NATO. Opäť poslanci vládnej koalície, ktorí majú väčšinu, tento návrh zmenili a v návrhu na uznesenie je meno pána poslanca Ľudovíta Gogu za, zo strany SME RODINA. Ja voči pánovi poslancovi nemám absolútne žiadne námietky, dokonca máme korektné vzťahy, ale chcem povedať, že predsa len skúsený diplomat, akým Peter Kmec je, tak má oveľa väčší podľa mňa nárok, aby zastával pozíciu vedúceho delegácie. A posledná vec, tá je taká, by som povedal najrozporuplnejšia, svedčia o tom aj reakcie z vašej strany na môjho predrečníka pána poslanca Blanára, ale chcem vám povedať, že je to absolútne legitímne a slobodné rozhodnutie poslaneckého klubu, koho deleguje do takýchto dôležitých pozícií. Poslanecký klub SMER-u – sociálna demokracia sa rozhodol pre Ľuboša Blahu. Ja viem, že pre viacerých je to kontroverzný poslanec, s jeho názormi viacerí nesúhlasíte, priznám sa, že ani ja so všetkými názormi pána poslanca Blahu nesúhlasím. Ale myslím si, že je veľmi vhodným kandidátom na to, aby reprezentoval nie poslanecký klub SMER-u – sociálna demokracia, ale reprezentoval Slovensko v takýchto dôležitých medzinárodných organizáciách. A ak vy, samozrejme, vašou väčšinou rozhodnete, že to tak nie je, tak chcem len pripomenúť, že si myslím, že sa jedná o hrubý zásah do demokracie, dokonca do demokratických mechanizmov fungovania Národnej rady Slovenskej republiky. Ja som bol navrhnutý aj odsúhlasený na pôde Zahraničného výboru Národnej rady ako náhradník, ale priznám sa, že nechcem robiť barličku vládnej koalícii, aby mohla povedať, že pozrite sa, SMER – sociálna demokracia má miesto v takejto dôležitej medzinárodnej organizácii, a preto z tohto miesta sa vzdávam tejto nominácie. A dovoľte, aby som prečítal doplňujúci a pozmeňujúci návrh poslanca Mariána Kéryho k návrhu Zahraničného výboru Národnej rady Slovenskej republiky na prijatie uznesenia Národnej rady Slovenskej republiky na vymenovanie poslancov Národnej rady Slovenskej republiky za vedúcich stálych delegácií Národnej rady do medzinárodných parlamentných organizácií a ich členov (tlač 99). V bode I vypustiť slová „Marián Kéry SMER – sociálna demokracia“. Odôvodnenie je veľmi stručné: Vzhľadom na to, že poslanec Ľuboš Blaha, SMER – sociálna demokracia bol vládnou koalíciou vyradený z pozície člena, tak sa aj ja vzdávam pozície náhradníka. Panie poslankyne, páni poslanci, napriek tomu vás ešte poprosím, aby ste zvážili svoje rozhodnutie. Ďakujem za pozornosť.